Document ID: /roh_data/filtered/fineweb-2-filterrobots_roh.jsonl.gz/62626

Igl è in tema ch'occupa actualmain bleras vischnancas grischunas: Tenor lescha èn ellas obligadas da reducir lur zonas da bajegiar. L'onn 2013 ha il suveran svizzer acceptà ina revisiun da la lescha federala davart la planisaziun dal territori.
Las consequenzas sa mussan ussa tenor Gian Derungs: En la Bassa dastgia vegnìr bajegià vinavant, entant ch'il svilup en las regiuns muntagnardas vegnia franà cun reducir bleras zonas da bajegiar.
Perquai duain las vischnancas survegnir la cumpetenza da reagir pli flexibel: Sch'i dat insatgi che ha interess da bajegiar, duai esser pussaivel d'enzonar territori.
Cusseglier guvernativ Marcus Caduff (PCD) ha bain mussà chapientscha per il dilemma da las vischnancas. Tuttina è el sa dustà cunter quest’incumbensa, cunquai ch’ella cuntrafetschia al dretg federal.
Il resultat è stà stretg: 54 deputads han sustegnì l'incumbensa e 49 han refusà ella (1 persuna è s'abstegnida da la vusch).